Jõhvi Üksik-Päästekompanii
Jõhvi Üksik-Päästekompanii oli Eesti Päästeameti sõjaväestatud valitsusasutus Siseministeeriumi valitsemisalas, mis tegutses ajavahemikul 1996–2005. Jõhvi Üksik-Päästekompanii moodustati sõjaväestatud päästeüksuste ümberkorraldamise käigus Jõhvis Pargi tänav 30 asunud Jõhvi Päästerügemendist 1996. aastal, kui Jõhvi Päästerügemendi baasil moodustati Jõhvi Üksik-Päästekompanii ja Tartu Üksik-Päästekompanii Luunja vallas Sirgu külas. Päästekompanii komplekteerimisel kasutati sõdureid ja allohvitsere ajateenijatena, samuti asendusteenistuslasi ning riigiteenistujaid. Päästekompanii struktuuriüksused olid: 1) kompanii staap, mis oli kompanii ülema tööorgan kompanii tegevuse ja isikkoosseisu teenistuse korraldamisel, suunamisel ja kontrollimisel ning kompanii katkematu juhtimise tagamisel. Kompanii staap korraldas kompanii raamatupidamist ja isikkoosseisu meditsiinilist teenindamist; 2) siderühm, mis tagas kompanii sidevahendite töövalmiduse ja side; 3) päästerühm, põhiülesanne päästetööde tegemine ning kannatanute abistamine õnnetuste korral; 4) tuletõrje- ja päästerühm, põhiülesanne osalemine metsa- ja rabatulekahjude ning muude tulekahjude kustutamisel ning muudel tuletõrje- ja päästetöödel; 5) kiirgus- ja keemiakaitse rühm, põhiülesanne keemia- ja kiirgusohtudega seotud õnnetuste tagajärgede lokaliseerimine ja likvideerimine; 6) demineerimisrühm, põhiülesanne lõhkekehade ja -seadeldiste demineerimine; 7) auto- ja tehnikaremondi rühm, põhiülesanne kompanii auto- ja päästetehnika remontimine ja remondi korraldamine; 8) majandusrühm, kompanii majandustegevuse ja isikkoosseisu toitlustamise korraldamine. Ajateenijate baaskursuse läbiviimise ajaks moodustati ajutine noorsõdurite õpperühm. Päästekompanii funktsioonid olid vastavalt Jõhvi Üksik-Päästekompanii põhimäärusele: 1) teostada lõhkekehade demineerimist; 2) teostada pommiähvarduste korral lõhkeseadeldiste otsinguid ja nende kahjutuks tegemist; 3) võtta osa lõhkekehade ja -seadeldiste plahvatuse korral sündmuskoha ülevaatusest ja annab nende kohta esialgse hinnangu; 4) teostada vajaduse korral pommitehnilist kontrolli; 5) lokaliseerida ja likvideerida loodusõnnetuste tagajärgi; 6) osaleda radioaktiivsete kiirgusallikate otsimises ja nende transportimises hoidlasse; 7) desaktiveerida radioaktiivselt saastatud ehitisi, maa-alasid ja muid objekte; 8) lokaliseerida ja likvideerida keemiaõnnetuste tagajärgi; 9) osaleda metsa- ja rabatulekahjude ning muude tulekahjude kustutamises; 10) osaleda loodusreostuste ja ökoloogiliste õnnetuste tagajärgede likvideerimises; 11) otsida ja päästa inimesi ja vara õnnetuste korral ning osutab kannatanutele meditsiinilist esmaabi; 12) osaleda eksinud ja kadumaläinud inimeste otsingutes maastikul; 13) osaleda liiklusõnnetuste tagajärgede likvideerimises ja kannatanute abistamises; 14) osaleda õnnetuspiirkondade valves; 15) abistada tervishoiu- ja veterinaarasutusi karantiini rakendamisel epideemia või epizootia korral; 16) teostada teenistuskoerte dressuuri lõhkekehade ja -seadeldiste avastamiseks ning eksinud ja kadumaläinud inimeste otsimiseks maastikul; 17) teostada julgeoleku- ja mobilisatsioonivaru hoidmist ja teenindamist; 18) täita muid talle seadustega, Riigikogu otsustega, Vabariigi Presidendi seadlustega, Vabariigi Valitsuse määruste ja korraldustega, siseministri määruste ja käskkirjadega ning Päästeameti peadirektori käskkirjadega pandud ülesandeid.